Magnus Saugstrup er mødt ind i den danske VM-lejr i noget, der ligner ustoppelig form. Den stærke Magdeburg-stregspiller har nemlig været så suveræn i Bundesligaen, verdens vel nok hårdeste liga, at han fredag er kåret til månedens spiller for december i den tyske liga. Det kan man da kalde VM-form, og håndboldekspert Bent Nyegaard er også blæst bagover af Saugstrups niveau. - I en lidt ældre alder har han jo udviklet sig helt vanvittigt. - Det er bare endnu en sindssyg historie, og det er som om, der ikke findes andet i øjeblikket. For halvandet år siden var det Mathias Gidsel, hvem havde hørt om ham? Så var det Simon Pytlick, Mads Hoxer og jeg kunne blive ved. Nu taler vi om Magnus Saugstrup, der jo udviklet sig lige så meget som Gidsel, hvis man ser bort fra alderen, siger Nyegaard. Suveræn sejr i danskerfelt Magnus Saugstrup vandt uden skyggen af konkurrence, men faktisk er der hele fire danske VM-spillere at finde i decembers top-7: 1. Magnus Saugstrup (Magdeburg) - 70,06 % af stemmerne 2. Emil Jakobsen (Flensburg-Handewitt) - 8,61 %af stemmerne 3. Juri Knorr (Rhein-Neckar Löwen) - 8,40 % af stemmerne 4. Andreas Bornemann (Hamm-Westphalia) - 6,48 % af stemmerne 5. Hans Lindberg (Füchse Berlin) - 3,15 % af stemmerne 6. Adam Morawski (Melsungen) - 1,81 % af stemmerne 7. Lasse Møller (Flensburg-Handewitt) - 1,48 % af stemmerne Kåringen baseres på fanstemmer, og ifølge hjemmesiden er der tale om en rekordstor sejr. Kongen af Bundesligaen Magdeburgs danske stregspiller må siges at have prøvet det før, for han vandt selvsamme pris for november måned. Altså er der tale om et vaskeægte titelforsvar, der samtidig betyder, at han har været Bundesligaens bedste i to af de første fire måneder i 22/23-sæsonen. Han blev i øvrigt nummer to i september. - Han har spillet stort set samtlige minutter for Magdeburg, og han er bare en sjælden størrelse, der nærmest aldrig spiller en dårlig kamp. Selv i de helt store kampe spiller han hele tiden på topniveau. Han gør det ufatteligt godt, siger Bent Nyegaard. Håndboldeksperten har særligt roser til overs for Saugstrups kloge håndboldhoved og taktiske evner, der gør ham til en urimelig svær mand at baske med, selvom danskeren ikke er en af de der stregspillere på over to meter. - Når du kigger på det danske landshold i dag, er der ingen tvivl om, at han kommer til at spille enormt meget, fordi han er så enormt dygtig. Kun Magnus Saugstrup og Hans Lindberg har fundet vej til nomineringsfeltet tre gange i denne sæson.

Opsummering:
Magnus Saugstrup snupper sin anden kåring i træk som månedens spiller i Tyskland foran landsmanden Emil Jakobsen.